|  |
| --- |
| 4. april 2019 Dok ID: 138914 |

# Hovedorganisationernes forslag til løsning af udfordringer med godskørsel, cabotage og kombinerede transporter i Danmark

## Parternes mål med forslaget

DA og FH har et fælles ønske om at sikre ordnede forhold for udenlandske chauffører, der kører cabotage og kombinerede transporter i Danmark. Parterne er enige om, at der i udstationeringsloven skal tilføjes en bestemmelse, der sikrer, at udenlandske vognmænd, der kører cabotage og kombinerede transporter i Danmark, skal følge niveauet i de kollektive overenskomster, der er indgået af de på området mest repræsentative arbejdsmarkedsparter, og at godskørselsloven på den baggrund skal justeres.

Parterne noterer sig, at ændringen vedr. varebiler træder i kraft 1. juli 2019. Da cabotagekørsel og kombinerede transporter udelukkende udføres med køretøjer over 3.500 kg, har parterne ikke fundet anledning til i dette forslag at foreslå justeringer i godskørselsloven på varebilsområdet.

Parterne er desuden enige om, at der efter samme principper skal gennemføres en ændring på busområdet, som sikrer, at udenlandske busvognmænd, der kører cabotage i Danmark, skal følge niveauet i de kollektive overenskomster, der er indgået af de mest repræsentative arbejdsmarkedsparter og som gælder på hele det danske område.

## DA og FH ønsker at opnå følgende mål med forslaget:

*Cabotage og kombinerede transporter*

1. At udenlandske vognmænd, der udfører cabotagekørsel eller kombinerede transporter i Danmark, skal betale chaufførerne en aflønning svarende til, hvad danske arbejdsgivere er forpligtet til at betale for udførelsen af tilsvarende arbejde i medfør af godskørselsloven.
2. Med henblik på at skabe en isoleret løsning på transportområdet fastsættes niveauet for udenlandske vognmænd, jf. punkt 1, som en timesats, der udgøres af transportoverenskomsternes grundløn, chaufførtillæg tillagt værdien af særlig opsparing og fridagsopsparing. Det skal afklares med regeringen, om grundlaget for denne sats af hensyn til klarhedskravet skal fremgå af selve lovteksten, -bemærkningerne eller via bekendtgørelse eller andet.
3. At udenlandske vognmænd, der kører cabotage eller kombinerede transporter i Danmark, senest ved turens start skal anmelde sig til et dansk register og indestå for, at der for dette arbejde betales mindst den timesats, der er nævnt i punkt 2.

*National godskørsel (danske virksomheder)*

1. At virksomheder, der er omfattet af en kollektiv overenskomst, indgået af de mest repræsentative arbejdsmarkedsparter, i kraft af denne overenskomst opfylder godskørselslovens krav om aflønning, jf. punkt 7.
2. At virksomheder, som ikke er omfattet af en kollektiv overenskomst, indgået af de mest repræsentative arbejdsmarkedsparter, skal følge omkostningsniveauet i de kollektive overenskomster, der er indgået af de på den nuværende godskørselslovs område mest repræsentative arbejdsmarkedsparter.
3. At omkostningsniveauet i de kollektive overenskomster, jf. punkt 5, udgøres af de samlede udgifter vedrørende løn, herunder genetillæg, overarbejde, fridage ud over ferielovens minimum og pension, som overenskomsten pålægger arbejdsgiveren i henhold til den pågældende overenskomst.
4. At det er en forudsætning – for at overenskomster indgået af de mest repræsentative arbejdsmarkedsparter kan anvendes til at opfylde godskørselslovens aflønningskrav – at overenskomsternes faglige gyldighedsområde dækker det pågældende chaufførarbejde. Det er repræsentativiteten på lønmodtagersiden, der er afgørende for, om kravet er opfyldt. Eventuelle uenigheder om overenskomsternes faglige gyldighedsområde afgøres på sædvanligvis i parternes egne fagretlige systemer (faglig voldgift).
5. At godskørsel mellem koncernforbundne selskaber, jf. principperne i kursgevinstlovens § 4, stk. 2, betragtes som firmakørsel, hvortil der ikke kræves tilladelse. Denne undtagelse skal alene gælder for koncernforbundne selskaber, der ikke kører med gods for virksomheder/kunder uden for koncernen.

*Om kontrolforanstaltninger – overordnede principper- se bilag*

1. At det er afgørende, at der udføres en effektiv og proportionel kontrol med, om udenlandske og danske vognmænd lever op til kravene om aflønning i udstationeringsloven og godskørselsloven.
2. Det er en myndighedsopgave at føre kontrol med, om udenlandske vognmænd har anmeldt cabotage og kombinerede transporter og for disse kørsler har aflønnet sine chauffører i overensstemmelse med pkt. 1. Parterne er enige om, at der bør udvikles en nem og effektiv elektronisk registreringsmulighed for udenlandsk vognmænd via af en applikation til mobiltelefoner.
3. Parterne opfordre til, at der oprettes et vejpoliti til at foretage kontrollen, jf. punkt 9 og 10.
4. Det er en myndighedsopgave i forbindelse med udstedelse og fornyelse af godskørselstilladelse – og ved risikobaserede stikprøver – at kontrollere, om virksomheden aflønner sine medarbejdere efter reglerne i punkt 5 eller opfylder kravet i punkt 4.
5. Når styrelsen afgør, om virksomheder der ikke er omfattet af overenskomst, jf. punkt 5, lever op til krav om aflønning, kan der ske høring af Overenskomstnævnet.

## Konkrete forslag til lovtekst

### Foreslået formulering af godskørselslovens § 6, stk. 3 og forslag til nyt stk. 4:

*Stk. 3: Indehaveren af en tilladelse, jf. § 1, stk. 1 skal mindst følge omkostningsniveauet i de kollektive overenskomster, der er indgået af de på godskørselslovens område mest repræsentative arbejdsmarkedsparter i Danmark, og som gælder på hele det danske område.*

*Stk. 4: Virksomheder, der er omfattet af en kollektiv overenskomst, hvis faglige gyldighedsområde dækker arbejde under den i godskørselslovens § 1 stk. 1 nævnte tilladelse, og som er indgået af de mest repræsentative arbejdsmarkedsparter i Danmark, og som gælder på hele det danske område, opfylder i kraft heraf stk. 3.*

Det nuværende stk. 4 bliver herefter stk. 5.

Anm.: For varebiler, der bliver omfattet af godskørselsloven pr. 1. juli 2019, opretholdes retstilstanden efter den nuværende lovs § 6, stk. 3.

### Foreslået formulering af nye bestemmelser i udstationeringsloven:

Der indsættes en bestemmelsen i udstationeringsloven fx som § 5a med følgende ordlyd:

*Udenlandske tjenesteydere, der udfører cabotagekørsel eller kombinerede transport i Danmark, betaler under udførelsen af dette arbejde chaufførerne en løn svarende til, hvad danske arbejdsgivere er forpligtet til at betale for udførelsen af tilsvarende arbejde i medfør af godskørselslovens § 6, stk. 3.*

Som fx § 10 b indsættes følgende bestemmelse:

*Med bøde straffes den, der overtræder § 5a. Der kan ved udmåling af bøden lægges vægt på, hvilke økonomiske gevinster der er opnået eller forsøgt opnået ved den pågældende overtrædelse, og karakteren af den begåede overtrædelse.*

*Stk. 2 Ved særlig grove eller gentagne overtrædelser af § 5a kan der ske konfiskation af det ved overtrædelsen anvendte motorkøretøj, såfremt det må anses for påkrævet for at forebygge yderligere overtrædelser, og såfremt konfiskation ikke er urimelig.*